કોણ? કઇ રીતે? ક્યારે? ક્યાં આ બધા કર્મના વિષયો છે. પૂરી લગન, જોશ અને નિષ્ઠાથી યોગ્ય દિશામાં અને પૂરતા સંસાધનો સાથે કામે લાગવું એ કર્મયોગ. ગીતાકાર કર્મયોગમાં અનાસક્તિ અને એકનિષ્ઠા બે શરતો મૂકે છે. અનાસક્તિ એટલે હાર-જીત, જશ-અપજશ, સફળતા-નિષ્ફળતા જેવા જોડકાં અંગે બેફિકરાઇ. મારા કાબુમાં શું છે? માત્ર કામ કરવાનું મારા હાથમાં છે. જે પરિબળો મારા હાથમાં નથી તેની ચિંતા કરવાથી તો સમય વેડફાય, ધ્યાનભંગ થાય અને સંકલ્પબળ નબળું પડે.